將至廣州用過韵寄邁迨二子
作者：蘇軾
朝代：宋

paragraphs: 皇天遣出家，臨老乃學道。
北歸爲兒子，破戒堪一笑。
披雲見天眼，回首失海潦。
蠻唱與黎歌，餘音猶杳杳。
大兒收衆稚，四歲守孤嶠。
次子病學醫，三折乃粗曉。
小兒耕且養，得暇爲書繞。
我亦困詩酒，去道愈茫渺。
紛紛何時定，所至皆可老。
莫爲柳儀曹，詩書教氓獠。
亦莫事登陟，溪山有何好。
安居與我游，閉戶浄灑掃。